**INFORMATĪVAIS ZIŅOJUMS**

**„Par Latvijas nacionālo pozīciju par tematiskajiem mērķiem Baltijas jūras reģiona programmā 2014.-2020.gadam”**

1. **ES tiesību akta projekta/izskatāmā jautājuma īss apraksts**

2011.gada 6.oktobrī Eiropas Komisija (turpmāk – EK) ir publicējusi Eiropas Parlamenta un Padomes regulas projektu par īpašiem noteikumiem par atbalstu no Eiropas Reģionālās attīstības fonda saistībā ar Eiropas Teritoriālās sadarbības mērķi (turpmāk – ETS regulas projekts).

ETS regulas projekts paredz īpašus noteikumus Eiropas Reģionālās attīstības fonda (turpmāk – ERAF) atbalstam attiecībā uz Eiropas Teritoriālās sadarbības mērķi (turpmāk – ETS) 2014.-2020.gada plānošanas periodā, nosakot ETS sadarbības elementus, teritoriālā pārklājuma un finansēšanas nosacījumus, tematisko koncentrāciju un kopējo indikatoru sistēmu, kā arī ietver programmēšanas, vadības, uzraudzības un kontroles aspektus.

Atbilstoši ETS regulas projekta 5. un 6.pantam ETS programmas atbalsta tematiskus mērķus un ieguldījumu prioritātes, kas ir noteikti Eiropas Parlamenta un Padomes regulas projekta, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai (turpmāk – ELFLA) un Eiropas Jūrlietu un zivsaimniecības fondu (turpmāk – EJZF), uz kuriem attiecas vienotais stratēģiskais ietvars, un vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr. 1083/2006 (turpmāk – KNR) 9.pantā un Eiropas Parlamenta un Padomes regulas projekta par īpašiem noteikumiem attiecībā uz Eiropas Reģionālās attīstības fondu un mērķi “Ieguldījums izaugsmei un nodarbinātībai” un par Regulas (EK) Nr. 1080/2006 atcelšanu (turpmāk – ERAF regula) 5.pantā:

(1) nostiprināt pētniecību, tehnoloģiju attīstību un inovāciju;

(2) uzlabot informācijas un komunikācijas tehnoloģiju pieejamību, izmantošanu un kvalitāti;

(3) uzlabot mazo un vidējo uzņēmumu, kā arī lauksaimniecības nozares (attiecībā uz ELFLA) un zivsaimniecības un akvakultūras nozares (attiecībā uz EJZF) konkurētspēju;

(4) atbalstīt pāreju uz ekonomiku, kura rada mazas oglekļa emisijas visās nozarēs;

(5) veicināt pielāgošanos klimata pārmaiņām, riska novēršanu un pārvaldību;

(6) aizsargāt vidi un veicināt resursu izmantošanas efektivitāti;

(7) veicināt ilgtspējīgu transportu un novērst trūkumus galvenajās tīkla infrastruktūrās;

(8) veicināt nodarbinātību un atbalstīt darbaspēka mobilitāti;

(9) veicināt sociālo iekļaušanu un apkarot nabadzību;

(10) ieguldīt izglītībā, prasmēs un mūžizglītībā;

(11) uzlabot institucionālās spējas un efektīvu valsts pārvaldi.

2012.gadā tika uzsākts ETS mērķa Baltijas jūras reģiona transnacionālās sadarbības programmas (turpmāk – BJR programma) 2014.-2020.gadam sagatavošanas process – tika izveidota Apvienotā Programmēšanas komiteja (turpmāk – APK), kas sastāv no pārstāvjiem no Igaunijas, Latvijas, Lietuvas, Dānijas, Polijas, Vācijas, Zviedrijas un Somijas, kā arī partnervalstīm – Norvēģijas, Baltkrievijas un Krievijas Federācijas. Pēc APK vienošanās esošās BJR programmas 2007.-2013.gadam Apvienotais tehniskais sekretariāts sagatavoja darba plānu *ex-ante* izvērtējumam, kā arī veica BJR starptautisko organizāciju/ES Stratēģijas Baltijas jūras reģionam ieviesēju aptauju.

2012.gada rudenī tika uzsākta APK diskusija par tematisko koncentrāciju un iespējamiem tematiskajiem mērķiem atbilstoši ETS regulas projekta nosacījumiem. Ņemot vērā ETS programmu ieviešanas īpatnības un daudzvalstu kontekstu, tematiskie mērķi un ieguldījumu prioritātes var krasi atšķirties dažādos ES reģionos un dalībvalstīs atkarībā no to attīstības līmeņa un nacionālām vajadzībām. Jāatzīmē, ka atbilstoši ETS regulas projekta 5.1.punkta aktuālai redakcijai vismaz 80% no ERAF piešķīruma transnacionālās sadarbības programmai koncentrē ne vairāk kā četriem tematiskajiem mērķiem. Turklāt jaunajā plānošanas periodā transnacionālās sadarbības programmas noteikti atbalstīs makroreģionālo stratēģiju ieviešanu un koordinēšanu.

Līdz 2012.gada novembrim dalībvalstis un partnervalstis tiek aicinātas sniegt sākotnējo nacionālo viedokli par jaunās BJR programmas tematisko fokusu, iezīmējot prioritārus tematiskos mērķus, par kuriem notiks kopējā diskusija starp dalībvalstīm, partnervalstīm un Eiropas Komisiju APK sanāksmē 2012.gada 28.novembrī Rīgā, Latvijā.

1. **Latvijas Republikas pozīcija**

**Sākotnējā pozīcijā tiek iezīmēts Latvijas viedoklis par** jaunās 2014.-2020.gada BJR programmas tematisko fokusu, iezīmējot prioritārus tematiskos mērķus, kas balstās uz Latvijas vajadzībām.

**Lai izvērtētu, kādiem tematiskiem mērķiem no Latvijas puses būtu jāsaņem finansējums no BJR programmas periodā pēc 2013.gada, tika veikti sekojoši analīzes posmi:**

1. Jaunās BJR programmas sagatavošanas procesā tika veikta:

* *ex-ante* novērtējuma reģionālā stratēģiskā analīze, kuras ietvaros tika kvantitatīvi un kvalitatīvi izvērtēta tematisko mērķu atbilstība programmas teritorijai aktuālajiem stratēģiskās plānošanas dokumentiem;
* esošo 83 projektu darbību/papildus nepieciešamo aktivitāšu (*follow-up activities*) izvērtēšana, sagrupējot pašreiz īstenotos projektus atbilstoši Eiropas Komisijas piedāvātajiem tematiskajiem mērķiem, kā arī nosakot tās ieguldījumu prioritātes, kuru īstenošanai nepieciešami papildus ieguldījumi nākotnē;
* BJR starptautisko organizāciju/ES Stratēģijas Baltijas jūras reģionam ieviesēju aptauja, kuras ietvaros 24 starptautiskās organizācijas sniedza viedokli par īstenojamo projektu veidiem, pilotieguldījumu nepieciešamību, potenciālajām sadarbības tēmām ar Krieviju un Baltkrieviju, kā arī tematiskajiem mērķiem un ieguldījumu prioritātēm programmas teritorijā.

BJR programmas ATS apkopojis augstākminēto darbību rezultātus un sniedzis sākotnējo priekšlikumu par jaunās BJR programmas tematisko fokusu, ņemot vērā tādus aspektus, kā programmas projektu plānoto rezultātu sasniegšanas līmenis iezīmējot attiecīgos tematisko mērķu potenciāla līmeņus:

|  |  |
| --- | --- |
| **Mērķa numurs** | **Tematiskais mērķis** |
| **1** | **nostiprināt pētniecību, tehnoloģiju attīstību un inovācijas** |
| **6** | **aizsargāt vidi un veicināt resursu izmantošanas efektivitāti** |
| **7** | **veicināt ilgtspējīgu transportu un novērst trūkumus galvenajās tīkla infrastruktūrās** |
| **3** | **uzlabot mazo un vidējo uzņēmumu, kā arī lauksaimniecības nozares (attiecībā uz ELFLA) un zivsaimniecības un akvakultūras nozares (attiecībā uz EJZF) konkurētspēju** |
| **4** | **atbalstīt pāreju uz ekonomiku, kura rada mazas oglekļa emisijas visās nozarēs** |
| **5** | **veicināt pielāgošanos klimata pārmaiņām, riska novēršanu un pārvaldību** |
| **11** | **uzlabot institucionālās spējas un efektīvu valsts pārvaldi** |
| **2** | **uzlabot informācijas un komunikācijas tehnoloģiju pieejamību, izmantošanu un kvalitāti;** |
| **8** | **veicināt nodarbinātību un atbalstīt darbaspēka mobilitāti** |
| **9** | **veicināt sociālo iekļaušanu un apkarot nabadzību** |
| **10** | **ieguldīt izglītībā, prasmēs un mūžizglītībā** |
|  |  |
|  | **augstākā prioritāte** |
|  | **izvērtēšanai/diskusijai** |
|  | **zemā prioritāte** |

1. VARAM apkopoja Latvijas nozaru ministriju, plānošanas reģionu, Latvijas Pašvaldību savienības un Latvijas Lielo pilsētu asociācijas sniegtos priekšlikumus par svarīgākajiem tematiskajiem mērķiem jaunai BJR programmai. Pēc balsu vairākuma**, kā prioritārās tēmas tika noteiktas:**

(3) „Uzlabot mazo un vidējo uzņēmumu, kā arī lauksaimniecības nozares (attiecībā uz ELFLA) un zivsaimniecības un akvakultūras nozares (attiecībā uz EJZF) konkurētspēju”

(1) „Nostiprināt pētniecību, tehnoloģiju attīstību un inovācijas”

(7) „Veicināt ilgtspējīgu transportu un novērst trūkumus galvenajās tīkla infrastruktūrās”

(6) „Aizsargāt vidi un veicināt resursu efektivitāti”

(10) „Ieguldīt izglītībā, prasmēs un mūžizglītībā”

1. Papildus tika veikta analīze par visu tematisko mērķu un izteikto priekšlikumu par BJR programmas atbalsta virzienu atbilstību Nacionālā attīstības plāna 2014.-2020.gadam projekta (turpmāk - NAP 2020) rīcības virzieniem. Tika konstatēts, ka gan tematiskie mērķi, gan priekšlikums BJR programmas iespējamie atbalsta virzieni pilnībā atbilst NAP2020 ietvertajiem mērķiem un rīcības virzieniem.
2. Balstoties uz 3 iepriekš minēto punktu analīzes rezultātiem, tika veikts Latvijas ietvaros izteikto interešu attiecībā uz BJR programmu salīdzinājums ar Eiropas Komisijas pozīciju par Partnerības līguma ar Latviju izstrādi un programmām Latvijā 2014.-2020.gadu periodam (turpmāk – EK pozīcija) un tajā minētajiem ETS investīciju virzieniem Latvijā.

Pamatojoties uz iepriekšminēto izvērtējumu, **VARAM ierosina atbalstīt šādus tematiskos mērķus kā Latvijas sākotnējo pozīciju** sarunu uzsākšanai ar BJR programmas dalībvalstīm par programmas tematisko fokusu:

|  |  |  |  |
| --- | --- | --- | --- |
| **Mērķa numurs** | **Tematiskais mērķis** | **NAP 2020 rīcības virzieni** | **EK pozīcija** |
| **3** | **Uzlabot mazo un vidējo uzņēmumu, kā arī lauksaimniecības nozares (attiecībā uz ELFLA) un zivsaimniecības un akvakultūras nozares (attiecībā uz EJZF) konkurētspēju** | Rīcības virziens „Attīstīta pētniecība un inovācija” | Pētniecības un tehnoloģijas attīstība un inovācijas, tehnoloģiju un zināšanu pārnese, īpaši, kas vērsti uz MVU.  Ir atbalstāms ES BJR Stratēģijas kontekstā. |
| **1** | **Nostiprināt pētniecību, tehnoloģiju attīstību un inovācijas** | Rīcības virziens „Attīstīta pētniecība un inovācija”  Netieši rīcības virziens „Augstražīga un eksportspējīga ražošana un starptautiski konkurētspējīgi pakalpojumi” | Pētniecības un tehnoloģijas attīstība un inovācijas, tehnoloģiju un zināšanu pārnese, īpaši, kas vērsti uz MVU.  Ir atbalstāms ES BJR Stratēģijas kontekstā |
| **6** | **Aizsargāt vidi un veicināt resursu izmantošanas efektivitāti** | Rīcības virziens „Energoefektivitāte un enerģijas ražošana”  Rīcības virziens „Augstražīga un eksportspējīga ražošana un starptautiski konkurētspējīgi pakalpojumi”, mērķis 4 | Cieto atkritumu un notekūdeņu pārvaldības uzlabošana un kopīgu risinājumu meklēšana Baltijas jūras piesārņojuma samazināšanai, tai skaitā jūras drošību, krastu un piekrastes zonu ilgtspējīgu attīstību.  Ir atbalstāms ES BJR Stratēģijas kontekstā |
| **7** | **Veicināt ilgtspējīgu transportu un novērst trūkumus galvenajās tīkla infrastruktūrās** | Rīcības virziens „Pakalpojumu pieejamība līdzvērtīgāku darba iespēju un dzīves apstākļu radīšanai”, Mērķis 1  Rīcības virziens „Izcila uzņēmējdarbības vide”, Mērķis 2  Rīcības virziens „Pakalpojumu pieejamība līdzvērtīgāku darba iespēju un dzīves apstākļu radīšanai”, Mērķis 1 | Pārrobežu sadarbība jāīsteno ilgtspējīga transporta jomā attīstot TEN-T tīklus, kā arī novēršot nelīdzsvarotu transporta pakalpojuma pieejamību un pudeles kakla efektus.  Ir atbalstāms ES BJR Stratēģijas kontekstā |
| **10** | **Ieguldīt izglītībā, prasmēs un mūžizglītībā** | Rīcības virziens „Kompetenču attīstība”, Mērķis 1  Rīcības virziens „Kompetenču attīstība”, Mērķis 2 | Ir atbalstāms ES BJR Stratēģijas kontekstā |

Nacionālā pozīcija un augstākminētie secinājumi tiks prezentēti BJR programmas dalībvalstīm APK sanāksmē š.g. 28.novembrī Rīgā.

Vides aizsardzības un reģionālās

attīstības ministrs E.Sprūdžs

Vīza: Vides aizsardzības un reģionālās

attīstības ministrijas valsts sekretārs A.Antonovs

22.11.12. 10:56

1 318

A.Djakova

6702473, [anna.djakova@varam.gov.lv](mailto:anna.djakova@varam.gov.lv)